[Video] Wou Susan Rohde haar eie lewe neem?‘n Skermgreep uit die video van WhatsApp-boodskappe wat Susan Rohde aan haar man Jason gestuur het Die voormalige eiendomsmagnaat Jason Rohde se regspan voer aan daar was heelwat tekens dat sy vrou, Susan, haar eie lewe wou neem. Susan se sielkundige, Jane Newcombe, het in die saak getuig. Newcombe hou voet by stuk dat Susan geen sulke tekens getoon het nie. Rohde, voormalige Suid-Afrikaanse hoof van die eiendomsgroep Lew Geffen Sotheby’s International Realty, staan tereg vir die moord op Susan in ŉ hotelkamer in die luukse Spier-hotel buite Stellenbosch in Julie verlede jaar. Hy ontken dat hy haar vermoor het en beweer Susan, die ma van die egpaar se drie dogters, het selfmoord gepleeg deur haarself aan die badkamerdeur op te hang. Die staat voer aan Rohde het haar verwurg. Die egpaar het by die hotel op die wynlandgoed tuisgegaan vir Sotheby’s SA se jaarlikse konferensie. Rohde het reeds in ŉ beëdigde verklaring aan die hof beken dat hy ’n buite-egtelike verhouding gehad het met een van sy kollegas, Jolene Alterskye. Alterskye het ook die konferensie bygewoon en Susan het, teen Rohde se wil, ook die konferensie bygewoon. Dit het in die hof aan die lig gekom dat Susan tussen Februarie 2016 en haar afsterwe op 24 Julie 2016, Jason altesaam 1 703 keer gebel het en sy het 2 029 WhatsApp-boodskappe vir hom gestuur. Die saak duur Maandag voort. Lees alle vorige berigte oor Jason Rohde op Maroela Media.